b'\n_START_ARTICLE_\nProsjekt Innlandsuniversitetet\n_START_PARAGRAPH_\nProsjekt Innlandsuniversitetet var et samarbeidsprosjekt mellom H\xc3\xb8gskolen i Gj\xc3\xb8vik, H\xc3\xb8gskolen i Hedmark, H\xc3\xb8gskolen i Lillehammer, Hedmark fylkeskommune og Oppland fylkeskommune om \xc3\xa5 skape et nytt universitet i Norge, Universitetet i Innlandet. M\xc3\xa5let med prosjektet var \xc3\xa5 kunne sende s\xc3\xb8knad om universitetsstatus innen 1. januar 2012. Denne datoen ble senere utsatt. M\xc3\xa5let deretter var \xc3\xa5 sl\xc3\xa5 sammen de tre h\xc3\xb8gskolene til \xc3\xa9n, for s\xc3\xa5 \xc3\xa5 bli et universitet 1. januar 2015._NEWLINE_Prosjektet ble finansiert av de tre h\xc3\xb8gskolene, de to fylkeskommunene, enkelte kommuner i regionen, Eidsiva Energi og Hamar Energi Holding AS. Totalt var det skutt inn i overkant av 183 millioner kroner, som ble samlet i Kompetanse-, Universitets- og Forskningsfondet for Innlandet AS (KUF-fondet). Fondet hadde som m\xc3\xa5l \xc3\xa5 f\xc3\xa5 p\xc3\xa5 plass en fondskapital p\xc3\xa5 300 millioner kroner._NEWLINE_27. juni 2012 ble prosjektet avsluttet, da h\xc3\xb8gskolene ikke ble enige om organiseringen. I februar 2013 ble likevel diskusjonene tatt opp igjen, da uten H\xc3\xb8gskolen i Hedmark, om \xc3\xa5 f\xc3\xa5 etablert et universitet i Oppland._NEWLINE_Etter at det i 2015 ble bestemt at H\xc3\xb8gskolen i Gj\xc3\xb8vik skal inng\xc3\xa5 i NTNU fra 1. januar 2016, var et universitet i Innlandet, slik det opprinnelig var tenkt, ikke lenger aktuelt._NEWLINE_Etter fusjonen mellom H\xc3\xb8gskolen i Hedmark og H\xc3\xb8gskolen i Lillehammer til H\xc3\xb8gskolen i Innlandet 1. januar 2017, ble imidletid tanken om et innlandsuniversitet gjenopptatt. S\xc3\xb8knad om universitetsstatus ble overlevert NOKUT 17. desember 2018.'